Adjunk-verkeershoof pleit onskuldig op moordklagJohan Heunis (57), ‘n adjunk-verkeershoof van die Mbombela-munisipaliteit in Mpumalanga, het Vrydag in die Nelspruit-landdroshof onskuldig gepleit op die aanklag dat hy Michelle Curgenven (36) vermoor het. Die saak is tot 21 November uitgestel nadat die staat meer tyd versoek het vir die polisie om sy ondersoek af te handel. Heunis is vroeër op borgtog van R20 000 vrygelaat. Curgenven, wat as ŉ administratiewe klerk vir die Mbombela-munisipaliteit gewerk het, is in Julie in haar huis doodgeskiet. Kol. Leonard Hlathi, woordvoerder van die polisie, sê Curgenven is in haar motor in die motorhuis doodgeskiet. Hy sê met die polisie se aankoms is Heunis in volle uniform op die toneel aangetref. “Hy was aggressief en het gedreig om selfmoord te pleeg.” Die polisie het vir ure met Heunis onderhandel waarna hy homself oorgegee het. Volgens mediaberigte was Heunis verlief op Curgenven en wou hy ‘n verhouding met haar aanknoop.